ນໍ້າຖ້ວມທີ່ໄທ ອາດເຮັດໃຫ້ລາຄາເຂົ້າ ຢູ່ໃນຕະຫລາດໂລກ ປັ່ນປ່ວນເລັກນ້ອຍ (ເບີ່ງວີດີໂອ)
ພວກ​ນັກວິ​ເຄາະ​ກ່າວ​ວ່າ ​ໄພ​ນໍ້າ​ຖ້ວມ​ອາດສົ່ງ​ຜົນ ​ໃຫ້​ລາຄາ​ເຂົ້າຂື້ນໆ​ລົງ​ໆ​​ ຊົ່ວ​ໄລຍະ​ນຶ່ງ ​ແຕ່ຈະບໍ່ຫລາຍ ຍ້ອນມີຜູ້ຜະລິດລາຍໃໝ່ເຂົ້າມາ.
ໄທເປັນປະເທດສົ່ງອອກເຂົ້າອັນດັບນຶ່ງຂອງໂລກ ແລະໃນປີນີ້ ໄທໄດ້ສູນເສຍຜືນນາປູກເຂົ້າ ໄປຫລາຍພັນເຮັກຕ້າ ຍ້ອນໄພນໍ້າຖ້ວມຮ້າຍແຮງເປັນປະວັດການ ທີ່ໄດ້ກະທົບໄປທົ່ວປະເທດ ຜົນເສຍຫາຍຈາກອຸທົກກະໄພຄັ້ງນີ້ ໄດ້ສ້າງຄວາມເປັນຫ່ວງກ່ຽວກັບຜົນກະທົບຕໍ່ລາຄາເຂົ້າ ແລະປະລິມານເຂົ້າຢູ່ໃນຕະຫລາດໂລກ ແຕ່ພວກນັກວິເຄາະຕະຫລາດເຂົ້າກ່າວວ່າ ຜົນເກັບ ກ່ຽວທີ່ໄດ້ຫລາຍເປັນປະວັດການປະລິມານເຂົ້າ ທີ່ມີເຫລືອຄວາມຕ້ອງການຢູ່ໃນທົ່ວໂລກ ແລະການປູກເຂົ້າຊຸດທີສອງນັ້ນ ຄວນປ້ອງກັນບໍ່ໃຫ້ມີການລົບກວນຢ່າງໃຫຍ່ໃດໆ ຕໍ່ສະຖາ ນະການດ້ານເຂົ້າຂອງໂລກ ບົວສະວັນ ມີເລຶ່ອງນີ້ ມາສະເໜີທ່ານໃນອັນດັບຕໍ່ໄປ: ປະເທດໄທສົ່ງອອກເຂົ້າ ຫລາຍເຖິງ 10 ລ້ານຕັນຕໍ່ປີ ຊຶ່ງເປັນປະລິມານນຶ່ງສ່ວນສາມ ຂອງເຂົ້າທັງໝົດຂອງຕະຫລາດໂລກ ແຕ່ໃນປີນີ້ ໄພນໍ້າຖ້ວມໄດ້ສ້າງຄວາມຫາຍະນະໃຫ້ແກ່ ມຽນມາ ກໍາປູເຈຍ ລາວ ໄທ ແລະ ຫວຽດນາມ ໂດຍໄດ້ເອົາຊີວິດປະຊາຊົນໄປຫລາຍຮ້ອຍຄົນ ແລະສ້າງຄວາມເສຍຫາຍ ແກ່ທົ່ງໄຮ່ທົ່ງນາ ຢ່າງກວ້າງຂວາງ ອຸທົກກະໄພຄັ້ງນີ້ ແມ່ນກະທົບປະເທດໄທ ໜັກໜ່ວງກວ່າໝູ່ ພື້ນທີ່ນຶ່ງສ່ວນສີ່ຂອງປະ ເທດຖືກນໍ້າຖ້ວມ ສ່ວນໃຫຍ່ແມ່ນສວນຟາມແລະທົ່ງນາປູກເຂົ້າ ທ່ານ ສາມາເຣນດູ ໂມຮັນຕີ (Samarendu Mohanty) ຫົວໜ້ານັກເສດຖະສາດປະຈໍາ ສະຖາບັນຄົ້ນຄວ້າເຂົ້າແຫ່ງຊາດໃນຟິລິບປິນປະເມີນວ່າ ຜົນລະປູກເຂົ້າຂອງໄທຖືກ ທໍາລາຍໄປແລ້ວ ຫລາຍເຖິງເຈັດລ້ານຕັນ ທ່ານ ຊາມາເຣັນດູ ເວົ້າວ່າ: ທ່ານ ຊາມາເຣັນດູ ກ່າວວ່ ເຂົ້າທີ່ມີສະສົມໄວ້ໃນທົ່ວໂລກເວລານີ້ ແມ່ນມີຢ່າງໜ້ອຍ 20 ລ້ານຕັນ ຫລາຍກວ່າປີ 2008 ເວລາບາງປະເທດໄດ້ຈໍາກັດການສົ່ງອອກ ແລະລາຄາ ເຂົ້າໄດ້ຖີບຕົວສູງຂຶ້ນຢ່າງໄວເປັນສອງເທົ່າໂຕ ຍ້ອນມີຄວາມເປັນຫ່ວງວ່າ ຈະບໍ່ມີເຂົ້າ ພຽງພໍຢູ່ໃນຕະຫລາດໂລກ ພວກນັກວິເຄາະດ້ານຕະຫລາດເຂົ້າກ່າວວ່າ ໄພນໍ້າຖ້ວມອາດສົ່ງຜົນໃຫ້ລາຄາເຂົ້າຂື້ນໆ ລົງໆໄປຊົ່ວໄລຍະນຶ່ງ ແຕ່ພວກເຂົາເຈົ້າກ່າວວ່າລາຄາເຂົ້າ ຈະບໍ່ຂຶ້ນຫລາຍ ເພາະວ່າ ມີພວກຜະລິດເຂົ້າລາຍໃໝ່ໆ ເຂົ້າມາຮ່ວມໃນຕະຫລາດ ໂຕຢ່າງ ປະເທດອິນເດຍ ທີ່ໄດ້ຍົກເລີກການຫ້າມ ສົ່ງອອກເຂົ້າທີ່ບໍ່ແມ່ນ ພັນ Basamati ໃນ ເດືອນກັນຍາຜ່ານມານີ້ ການສົ່ງອອກເຂົ້າທີ່ເພີ່ມ ໃສ່ຕະຫລາດໂລກຈາກ ອິນເດຍ ແລະການເກັບ ກ່ຽວເຂົ້າທີ່ໄດ້ຜົນດີໃນ ທົ່ວປະເທດອື່ນໆໃນ ຂົງເຂດເອເຊຍຄາດວ່າ ຈະສາມາດຊົດເຊີຍເຂົ້າ ທີ່ສູນເສຍໄປໃນຂົງເຂດ ເອເຊຍຕາເວັນອອກສຽງໃຕ້ໄດ້ຫລາຍ ແລະປ້ອງກັນບໍ່ໃຫ້ລາຄາເຂົ້າຖີບຂຶ້ນ ທ່ານ ກົງເຊບຊົງ ກາລເປ (Concepcion Calpe) ເປັນນັກເສດຖະສາດອາວຸໂສປະຈໍາ ອົງການອາຫານແລະການກະເສດຂອງສະຫະປະຊາຊາດ ທີ່ກຸງໂຣມ ທ່ານ ກາລເປ ກ່າວວ່າ ທ່ານ Calpe ກ່າວຕື່ມວ່າ ກ່ອນໄພນໍ້າຖ້ວມນັ້ນ ມີການປະເມີນກັນວ່າ ໄທມີເຂົ້າສະສົມໄວ້ ໃນປະລິມານ 5 ຫາ 6 ລ້ານຕັນ ແລະດັ່ງດຽວກັບຂົງເຂດເອເຊຍຕາເວັນອອກທັງໝົດ ໄທກໍຈະສາມາດປູກເຂົ້າໄດ້ອີກຊຸດນຶ່ງ ຫລັງຈາກນໍ້າໄດ້ຕໍ່າລົງໄປແລ້ວ ທ່ານ ກາລເປ ເວົ້າວ່າ ເປັນທີ່ຄາດໝາຍເຊ່ນກັນວ່າ ນະໂຍບາຍໃໝ່ດ້ານລາຄາເຂົ້າໃນໄທນັ້ນ ຈະໃຫ້ເຮັດ ປະລິມານການສົ່ງອອກເຂົ້າປີ 2012 ຂອງໄທ ຫລຸດລົງ ທ່ານນາງ ຢິ່ງລັກ ຊິນນະວັດ ນາຍົກລັດຖະມົນຕີໄທ ໄດ້ໃຫ້ຄໍາໝັ້ນສັນ ຍາທີ່ຈະຊື້ເຂົ້າ ຈາກພວກຊາວນາໃນລາຄາສູງກວ່າຕະຫລາດ ເພື່ອເພິ່ມລາຍໄດ້ຂອງພວກຊົນນະບົດ ໃຫ້ສູງຂຶ້ນ ພາຍໃຕ້ແຜນການດັ່ງກ່າວນັ້ນ ຄາດກັນວ່າພວກເຈົ້າໜ້າທີ່ໄທຈະຈ່າຍລາຄາເຂົ້າ ເພີ່ມຂຶ້ນ ເຖິງ 50 ເປີເຊັນ ເຖິງແມ່ນວ່າ ແຜນການນີ້ຈະເພີ່ມສະບຽງເຂົ້າພາຍໃນປະເທດໃຫ້ຫລາຍ ຂຶ້ນ ໂດຍການຊຸກຍູ້ໃຫ້ຊາວນາປູກ ເຂົ້າຫລາຍຂຶ້ນ ຍ້ອນລາຄາທີ່ສູງຂຶ້ນນັ້ນ ແຕ່ກໍຄາດວ່າ ມັນຈະເຮັດໃຫ້ ເຂົ້າຂອງໄທ ສາມາດແຂ່ງຂັນໄດ້ໜ້ອຍລົງ ໃນຕະຫລາດໂລກ ແລະກໍອາດ ມີສ່ວນເຮັດໃຫ້ໄທສູນເສຍສະຖານະພາບຂອງຕົນ ຈາກການເປັນຜູ້ສົ່ງອອກເຂົ້າອັນດັບນຶ່ງ ຂອງໂລກ ໃນຂະນະທີ່ພວກສົ່ງອອກເຂົ້າລາຍອື່ນໆ ເຊັ່ນອິນເດຍ ແລະຫວຽດນາມນັ້ນ ເຄຶ່ອນຍ້າຍເຂົ້າໄປແທນຢູ່ໃນຕະຫລາດສົ່ງຂອງໄທນັ້ນ ນັກວິເຄາະ ຊາມາເຣັນດູ ກ່າວວ່າ ລາຄາເຂົ້າທີ່ສູງຂຶ້ນກວ່າເກົ່າຂອງໄທ ອາດເປັນສົ່ງຜົນ ດີໃຫ້ແກ່ພວກປະເທດປູກເຂົ້າທີ່ທຸກຈົນກວ່າ ເຊັ່ນພະມ້າ ຫລືມຽນມານັ້ນ ທ່ານ ຊາມາເຣັນດູ ກ່າວວ່າ: ມຽນມາ ເຄີຍເປັນຜູ້ສົ່ງອອກເຂົ້າລາຍໃຫຍ່ທີ່ສຸດຂອງໂລກ ໃນສະໄໝທີ່ເປັນຫົວເມືອງ ຂຶ້ນຂອງອັງກິດໃນຊຸມປີ 1930 ນັ້ນ ແຕ່ຍ້ອນສົງຄາມກາງເມືອງ ການປົກຄອງໂດຍຝ່າຍ ທະຫານ ແລະການບໍລິຫານເສດຖະກິດຢ່າງຜິດພາດ ໄດ້ສ້າງຄວາມຫາຍະນະໃຫ້ແກ່ ຜົນຜະລິດ ແລະນັບແຕ່ນັ້ນ ມາ ມຽນມາກໍບໍ່ສາມາດກອບກູ້ສະຖານະພາບຂອງຕົນທີ່ ສູນເສຍໄປນັ້ນ ກັບຄືນມາໄດ້